钦定古今图书集成/明伦汇编/氏族典/第270卷 > 王淮
## 钦定古今图书集成/明伦汇编/氏族典/第270卷 > 王淮

按《宋史王淮传》：“淮字季海，婺州金华人。幼颖悟，力学
属文，登绍兴十五年进士第，为台州临海尉。郡守萧
振一见奇之。振帅蜀，辟寘幕府，迁校书郎。高宗命中
丞举可为御史者，朱倬举淮，除监察御史，寻迁右正
言，除秘书少监，兼恭王府直讲。时恭王生子挺，淮白
于丞相曰：‘恭王夫人李氏生皇嫡长孙，乞讨论典礼’。”
钱端礼怒其名称，奏出淮知建宁府，改浙西提刑。寻
召除太常少卿，除翰林学士、知制诰，训词深厚，得王
言体。淳熙二年，除端明殿学士、签书枢密院事，擢知
院事。八年，拜右丞相，进拜左丞相。上章求去，以观文
殿大学士判衢州。淮力辞，改提举洞霄宫。卒，谥文定。